KOMMISSIONENS BESLUTNING af 4. marts 1998 om bemyndigelse af medlemsstaterne til undtagelsesvis at indrømme undtagelser fra visse bestemmelser i Rådets direktiv 77/93/EØF for planter af Vitis L., dog ikke frugter, med oprindelse i Ungarn eller Rumænien (98/201/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved Kommissionens direktiv 98/2/EF (2), særlig artikel 14, stk. 1,

under henvisning til anmodning fra Østrig vedrørende planter af Vitis L., dog ikke frugter, med oprindelse i Ungarn eller Rumænien, og

ud fra følgende betragtninger:

Ifølge direktiv 77/93/EØF må planter af Vitis L., dog ikke frugter, med oprindelse i tredjelande principielt ikke føres ind i Fællesskabet;

inden Østrigs tiltrædelse af Fællesskabet anvendtes der traditionelt formeringsmateriale af Vitis L., som indførtes fra Ungarn eller Rumænien; dette formeringsmateriale var bestemt til fremstilling af podet materiale i Østrig;

for indførslen af dette plantemateriale til Fællesskabet fremgår det af oplysninger, givet af den pågældende medlemsstat, at planter af Vitis L. i Ungarn og Rumænien kan dyrkes under tilfredsstillende sundhedsbetingelser, og at der ikke er nogen kilder til indslæbning af eksotiske sygdomme, der angriber planter af Vitis L.;

der bør derfor gives bemyndigelse til en undtagelse i en begrænset tid, forudsat at der stilles særlige betingelser, og uden at dette berører Rådets direktiv 68/193/EØF (3), senest ændret ved akten vedrørende Østrigs, Finlands og Sveriges tiltrædelse, og eventuelle gennemførelsesbestemmelser hertil;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

1. Medlemsstaterne bemyndiges til for planter af Vitis L., dog ikke frugter, med oprindelse i Ungarn eller Rumænien på de i stk. 2 angivne betingelser at indrømme undtagelser fra artikel 4, stk. 1, i direktiv 77/93/EØF med hensyn til de forbud, der henvises til i del A, punkt 15, i direktivets bilag III.

2. Følgende særbetingelser skal være opfyldt:

a) Planterne skal bestå af formeringsmateriale i form af stiklinger uden rod (i det følgende benævnt »stiklinger«) af nedenstående podestammesorter:

- Vitis berlandieri x Vitis riparia, selection Kober 5BB

- Vitis berlandieri x Vitis riparia, 5C

b) Stiklingerne skal være bestemt til anvendelse i EF i virksomheder som nævnt i litra h) som podestammer til fremstilling af podede planter i EF.

c) Stiklingerne, der er bestemt for EF, skal være:

- indsamlet fra et udgangsmateriale dyrket på vinmarker, som er officielt registreret. Listerne over registrerede vinmarker skal stilles til rådighed for de medlemsstater, der gør brug af undtagelsen, og for Kommissionen senest den 1. februar 1998. Listerne skal omfatte navn(e) på podestammesorterne, antallet af rækker tilplantet med disse sorter og antallet af planter pr. række for hver af disse vinmarker, såfremt de anses for egnet til forsendelse til EF i 1998 på de i denne beslutning fastsatte betingelser

- forsvarligt emballeret, og emballagen skal være gjort genkendelig ved mærkning, således at den registrerede planteskole og sorten kan identificeres

- ledsaget af et plantesundhedscertifikat udstedt i Ungarn eller Rumænien i henhold til artikel 7 i direktiv 77/93/EØF på grundlag af den i direktivets artikel 6 fastsatte undersøgelse, og de skal navnlig være fri for følgende skadegørere:

- Daktulosphaira vitifoliae (Fitch)

- Xylophilus ampelinus (Panagopoulos) Willems et al.

- Grapevine Flavescence dorée MLO

- Xylella fastidiosa (Well et Raju)

- Trechispora brinkmannii (Bresad.) Rogers

- Tobakringpletvirus

- Tomatringpletvirus

- Blåbærbladpletvirus

- Ferskenrosettemosaikvirus.

Certifikatet skal i rubrikken »Supplerende erklæring« være forsynet med angivelsen: »Denne sending opfylder betingelserne i beslutning 98/201/EF«.

d) Den officielle planteværnstjeneste i Ungarn eller Rumænien skal drage omsorg for, at stiklingerne kan identificeres fra det tidspunkt, de indsamles, jf. litra c), første led, indtil tidspunktet for pålæsning for at blive udført til EF.

e) Kontrol i henhold til artikel 12 i direktiv 77/93/EØF skal foretages af de i direktivet nævnte officielle ansvarlige organer i de medlemsstater, der gør brug af denne undtagelse, og i givet fald i samarbejde med de nævnte organer i den medlemsstat, hvor stiklingerne skal anvendes som podestammer. Uden at kontrollen i henhold til artikel 19a, stk. 3, andet led, første valgmulighed, derved tilsidesættes, skal Kommissionen træffe beslutning om, i hvilket omfang kontrollen i henhold til direktivets artikel 19a, stk. 3, andet led, anden valgmulighed, skal integreres i kontrolprogrammet i henhold til direktivets artikel 19a, stk. 5, litra c).

f) Stiklingerne skal føres ind via indgangssteder, som er beliggende i en medlemsstat, der gør brug af undtagelsen, og er udpeget med henblik herpå af denne medlemsstat.

g) Inden stiklingerne føres ind i Fællesskabet, skal importøren i tilstrækkeligt god tid forinden give de officielle ansvarlige organer i indførselsmedlemsstaten meddelelse om indførslen, og denne medlemsstat underretter omgående Kommissionen om indholdet af meddelelsen med angivelse af:

- materialetype

- sort og mængde

- den oplyste indførselsdato og bekræftelse af indgangsstedet

- navn og adresse på de virksomheder, der er nævnt i litra h), hvor stiklingerne vil blive anvendt som podestammer, og hvor de podede planter senere vil blive udplantet.

På indførselstidspunktet skal importøren bekræfte oplysningerne i ovennævnte forhåndsmeddelelse.

Importøren skal, inden stiklingerne føres ind, underrettes officielt om betingelserne i litra a), b), c), d), e), f), g), h), i) og j).

h) Stiklingerne skal anvendes som podestammer og det podede materiale må efterfølgende kun udplantes i virksomheder

- hvis navn, adresse og beliggenhed er blevet meddelt de førnævnte ansvarlige officielle organer i den medlemsstat, hvor virksomhederne er beliggende, af den person, som har til hensigt at anvende de stiklinger, der er blevet ført ind i henhold til denne beslutning

- som i forbindelse med det i første led omhandlede formål af nævnte ansvarlige officielle organer er godkendt som værende i overensstemmelse med bestemmelserne i bilaget.

I tilfælde hvor pode- eller udplantningsstedet er beliggende i en anden medlemsstat end den medlemsstat, der gør brug af denne undtagelse, skal de ansvarlige officielle organer i den medlemsstat, der gør brug af undtagelsen, ved modtagelsen af ovennævnte forhåndsmeddelelse fra importøren underrette de ansvarlige officielle organer i den medlemsstat, hvor stiklingerne skal anvendes til podning og efterfølgende udplantning, med angivelse af navn, adresse og beliggenhed for de virksomheder, hvor materialet skal podes eller udplantes.

i) I de i litra h) nævnte virksomheder:

- skal stiklingerne straks ved ankomsten underkastes prøver på repræsentative prøver ved hjælp af passende laboratoriemetoder og, hvor det er relevant, indikatorplanter til påvisning af mindst følgende skadegørere:

a) Blåbærbladpletvirus

b) Grapevine Flavescence dorée MLO og andre grapevine yellows

c) Ferskenrosettemosaikvirus

d) Tobakringpletvirus

e) Tomatringpletvirus (»yellow vein« og andre stammer)

f) Xylella fastidiosa (Well & Raju)

g) Xylophilus ampelinus (Panagopoulos) Willems et al.

Det materiale, der er fundet fri for de i dette led omhandlede skadegørere, må derefter anvendes til podning, og de podede planter skal udplantes og dyrkes på marker, der tilhører de i litra h) nævnte virksomheder, og de skal forblive på disse virksomheder, enten udplantet eller oplagret som barrodsplanter, indtil de er rede til salg

- skal podede planter i den efter indførslen følgende vækstperiode af de nævnte ansvarlige officielle organer i den medlemsstat, hvor de podede planter udplantes, på passende tidspunkter kontrolleres visuelt for skadegørere og for tegn eller symptomer på skadegørere, herunder Daktulosphaira vitifoliae (Fitch); for at bestemme de skadegørere, der har forårsaget sådanne tegn eller symptomer, foretages der passende undersøgelse af alle symptomer, der er iagttaget ved den visuelle kontrol

- skal planter, som ikke ved den kontrol eller undersøgelse, der er omhandlet i de foregående led, er fundet fri for de skadegørere, der er nævnt i litra c), tredje led, eller som på anden måde giver anledning til betænkeligheder i forbindelse med karantænen, straks destrueres under kontrol af nævnte ansvarlige organer.

j) Podede planter, der fremkommer ved vellykket podning med de i litra a) nævnte stiklinger, må først frigives i 1999.

Artikel 2

Medlemsstaterne underretter ved den i artikel 1, stk. 2, litra g), første punktum, nævnte meddelelse de øvrige medlemsstater og Kommissionen, hvis de gør brug af bemyndigelsen. Inden den 1. juli 1998 tilsender de Kommissionen og de øvrige medlemsstater oplysninger om de mængder, der er indført i henhold til denne beslutning, sammen med en udførlig teknisk rapport om den officielle undersøgelse, der er nævnt i artikel 1, stk. 2, litra i). Desuden tilsender eventuelle andre medlemsstater, hvor podestammerne anvendes til podning, efter at de er ført ind, og hvor de podede planter udplantes, inden den 1. juli 1998 Kommissionen og de øvrige medlemsstater en detaljeret teknisk rapport om den officielle undersøgelse, der er nævnt i artikel 1, stk. 2, litra i).

Artikel 3

Uden at dette berører artikel 14, stk. 3, i direktiv 77/93/EØF, underretter de berørte medlemsstater Kommissionen og de øvrige medlemsstater om alle tilfælde, hvor sendinger, der er ført ind i henhold til denne beslutning, ikke opfylder de heri fastsatte betingelser.

Artikel 4

Denne beslutning er gældende i tiden fra den 15. marts 1998 til den 31. marts 1998. Den ophæves, såfremt det fastslås, at betingelserne i artikel 1, stk. 2, ikke er tilstrækkelige til at hindre indslæbning af skadegørere eller ikke er blevet opfyldt.

Artikel 5

Denne beslutning er rettet til medlemsstaterne.

Udfærdiget i Bruxelles, den 4. marts 1998.

På Kommissionens vegne

Franz FISCHLER

Medlem af Kommissionen

(1) EFT L 26 af 31. 1. 1977, s. 20.

(2) EFT L 15 af 21. 1. 1998, s. 34.

(3) EFT L 93 af 17. 4. 1968, s. 15.

BILAG

Karantænebetingelserne i lokalerne og faciliteterne på det sted eller de steder, hvor aktiviteterne skal gennemføres, skal være tilstrækkelige til, at materialet kan håndteres forsvarligt, således at relevante skadegørere holdes under kontrol, og risikoen for spredning af sådanne skadegørere udelukkes. For hver aktivitet, der er angivet i ansøgningen, skal risikoen for spredning af de skadegørere, der holdes under karantænebetingelser, bestemmes af det ansvarlige officielle organ under hensyn til den påtænkte materialetype og aktivitet og til skadegørernes biologi, måden, hvorpå de spredes, samspillet med miljøet og andre relevante faktorer i forbindelse med den risiko, som det pågældende materiale frembyder. På grundlag af vurderingen af risikoen overvejer og fastsætter det ansvarlige officielle organ:

a) følgende karantæneforanstaltninger for lokalerne, faciliteterne og arbejdsprocedurerne:

- fysisk isolering fra alt andet plante-/skadegøremateriale, herunder overvejelse af kontrol med vækster i omkringliggende områder

- udpegning af en kontaktperson, der er ansvarlig for aktiviteterne

- begrænsning af adgangen til lokalerne og faciliteterne og til det omkringliggende område til navngivne personer

- passende identifikation af lokalerne og faciliteterne med angivelse af aktivitetstype og ansvarligt personale

- føring af et register over aktiviteterne og en vejledning i arbejdsprocedurer, herunder procedurer i tilfælde af, at skadegørere undslipper fra karantæne

- passende sikkerhed og alarmsystemer

- passende kontrolforanstaltninger for at hindre indslæbning og spredning af skadegørere i lokalerne

- kontrollerede procedurer for prøvetagning og for flytning af materialet mellem lokaler og faciliteter

- kontrolleret bortskaffelse af affald, jord og vand

- passende hygiejne- og desinfektionsprocedurer og -faciliteter for personale, bygninger og udstyr

- passende foranstaltninger og faciliteter til bortskaffelse af forsøgsmateriale

- passende undersøgelsesfaciliteter (herunder til prøver) og -procedure og

b) yderligere karantæneforanstaltninger alt efter den pågældende materialetypes specifikke biologi og epidemiologi og de godkendte aktiviteter:

- opbevaring i faciliteter med adgang for personalet gennem en sluse

- opbevaring under overtryk

- opbevaring i beholdere, hvorfra materialet ikke kan undslippe, med passende maskestørrelse og andre hindringer, f.eks. vandbarriere for mider, lukkede jordbeholdere for nematoder, elektriske insektfælder

- opbevaring isoleret fra andre skadegørere og andet materiale, f.eks. spiseligt virusinficeret plantemateriale og værtsmateriale

- opbevaring af avlsmateriale i beholdere med håndteringsanordninger

- ingen krydsning af skadegørere med lokale stammer eller arter

- undgåelse af fortsat dyrkning eller avl af skadegørere

- opbevaring under sådanne forhold, at skadegørerens formering nøje kontrolleres, f.eks. under en sådan miljøordning, at der ikke forekommer diapause

- opbevaring på en sådan måde, at der ikke kan forekomme spredning af skadegørere, f.eks. bør luftstrømme undgås

- procedurer til kontrol af, at kulturer af skadegørere er fri for parasitter og andre skadegørere

- hensigtsmæssige kontrolprogrammer for materialet for at udelukke eventuelle vektorer

- for in vitro-aktiviteter, håndtering af materialet under sterile forhold: indretning af laboratoriet til gennemførelse af aseptiske procedurer

- opbevaring af skadegørere, der spredes af vektorer, under sådanne forhold, at der ikke forekommer nogen spredning via vektorer, f.eks. kontrolleret maskestørrelse, tilbageholdelse af jord

- sæsonbestemt isolering for at sikre, at aktiviteterne finder sted i perioder med ringe plantesundhedsrisiko.